Þingræður haldnar á Alþingi Íslendinga



Herra forseti. Á fundi Nd. í nótt vakti ég athygli á því að frv. til laga um breytingu á lögum um almannatryggingar, sem er 79. mál þingsins, flutt af hv. þm. Helga Seljan, og snertir aðild Þroskahjálpar og Öryrkjabandalagsins að Tryggingaráði ríkisins, hefði verið stöðvað að því er mér sýndist þá. Þá var því lýst yfir af formanni hv. heilbr.- og trn. Nd. að boðaður yrði fundur í þeirri nefnd núna í dag eða fyrir hádegi í dag til þess að afgreiða málið og taka það fyrir. Nú sé ég dagskrá þessa fundar Nd. og þetta mál er ekki á dagskrá. Þetta mál fór í gegnum Ed. með fullu samkomulagi. Mér finnst það býsna sérkennilegt ef nú á að stöðva þetta mál og meðferð þess í þinginu og ég vil því spyrja hæstv. forseta í framhaldi af orðum hans í nótt þegar hann sagði að hann mundi fylgja málinu eftir hvað hann hefur gert til þess að tryggja að niðurstaða heilbr.- og trn. fáist í þessu máli þannig að þetta samkomulagsmál allra þingflokka í Ed. fáist afgreitt hér í hv. Nd.



Forseti hefur reynt að hafa áhrif á þetta með viðtölum við menn í nefndinni og treystir sér ekki til þess að knýja meira á um það í sjálfu sér. Hér hlýtur forseti að vísa til þess sem er að gerast í nefndinni sjálfri og óskar eftir því að ef formaður heilbr.- og trn. er hér staddur geri hann grein fyrir þessu máli eftir því sem um er spurt. Forseti getur ekki beinlínis knúið á um það að nefndir skili álitum.



Herra forseti. Það er greinilegt að annir þingsins gera það nú að verkum að sambandsleysi hefur komið upp milli mín og formanns míns. Ég vil bara upplýsa það að þessi fundur hefur verið boðaður og verður kl. 11 í fyrramálið og ég treysti því, samkvæmt orðum formanns hv. nefndar sem ekki er staddur hér, að hann muni afgreiða þetta mál. Ég vil upplýsa það hér.



Herra forseti. Ég þakka hv. 10. landsk. þm. fyrir þær upplýsingar sem hún hefur gefið og vil jafnframt bæta því við að ég vona að þær upplýsingar séu til marks um það að þetta mál verði afgreitt á morgun og að tími verði gefinn fyrir fund í Nd. þannig að málið megi ná afgreiðslu. Ég tel að það sé auðvitað rétt hjá hæstv. forseta að það er ekki hans mál að knýja á um afgreiðslu mála í nefndum en það er pólitískt mál, það er mál stjórnarflokkanna. Þeir eru núna, að því er mér er tjáð, að fara á þingflokksfundi og auðvitað eðlilegt að lokauppgjör á þingstörfum sé rætt þar og ég fer fram á að það komi skýrt í ljós af hálfu forustumanna þingflokka stjórnarflokkanna núna eftir þingflokksfundi hvort því megi ekki treysta að það sé þeirra ætlan að þetta mál verði afgreitt.



Herra forseti. Það er rétt sem kom fram hjá hv. þm. Guðrúnu Helgadóttur að það hefur verið boðaður fundur í heilbr.- og trn. á morgun. Ég sé að formaður nefndarinnar er ekki viðstaddur. Ég veit svo sem ekki fyrir víst hvað hann átti við þegar hann sagði í nótt að það yrði boðaður fundur á morgun, hvort hann átti við að það yrði dagurinn í dag eða dagurinn á morgun. Við vorum komin yfir á annan sólarhring þegar hann sagði þetta.

Það var um eittleytið.

Hann skýrir það sjálfur en alla vega hefur fundur verið boðaður. Ég vil aðeins til frekari skýringar upplýsa það að þetta mál var ekki afgreitt á síðasta fundi nefndarinnar vegna þess að það var ágreiningur um það og það var ekki eina málið sem náði ekki afgreiðslu á þeim fundi. Það náðu engin önnur mál afgreiðslu þar en þau sem var samkomulag um í nefndinni. Þetta átti við einnig um stjfrv. um hollustuvernd og heilbrigðiseftirlit held ég það heiti. Það fékkst ekki afgreitt úr nefndinni á þeim fundi, hvort það var í gær eða fyrradag. Auðvitað verður þetta mál rætt á fundi nefndarinnar á morgun. E.t.v. verður það afgreitt þótt með ágreiningi verði. Ef það verður afgreitt úr nefndinni geri ég auðvitað ráð fyrir að það komi á dagskrá á deildarfundi á morgun. En það segir auðvitað ekkert um það hver úrslit málsins verða hér í þinginu.